LIETUVOS RESPUBLIKOS VYRIAUSYBĖ

N U T A R I M A S

DĖL ŽEMĖS GELMIŲ REGISTRO NUOSTATŲ PATVIRTINIMO

2002 m. balandžio 26 d. Nr. 584

Vilnius

Vadovaudamasi Lietuvos Respublikos žemės gelmių įstatymo (Žin., 1995, Nr. 63-1582; 2001, Nr. 35-1164) 24 straipsniu ir Lietuvos Respublikos valstybės registrų įstatymu (Žin., 1996, Nr. 86-2043), Lietuvos Respublikos Vyriausybė nutaria:

1. Patvirtinti Žemės gelmių registro nuostatus (pridedama).

2. Pripažinti netekusiu galios Lietuvos Respublikos Vyriausybės 1997 m. liepos 7 d. nutarimą Nr. 740 „Dėl Žemės gelmių registro nuostatų patvirtinimo“ (Žin., 1997, Nr. 67-1687).

MINISTRAS PIRMININKAS	ALGIRDAS BRAZAUSKAS

SUSISIEKIMO MINISTRAS,

PAVADUOJANTIS APLINKOS MINISTRĄ	ZIGMANTAS BALČYTIS

PATVIRTINTA

Lietuvos Respublikos Vyriausybės

2002 m. balandžio 26 d. nutarimu Nr. 584

ŽEMĖS GELMIŲ REGISTRO NUOSTATAI

I. BENDROSIOS NUOSTATOS

1. Šie nuostatai reglamentuoja Žemės gelmių registro objektus, jo paskirtį, sudarymą, tvarkymą, naudojimą, reorganizavimą, likvidavimą, taip pat registro tvarkymo įstaigos teises ir pareigas.

2. Žemės gelmių registras (toliau vadinama – registras) yra valstybės registras, kuris įsteigtas vadovaujantis Lietuvos Respublikos žemės gelmių įstatymu (Žin., 1995, Nr. 63-1582; 2001, Nr. 35-1164).

3. Registro paskirtis – rinkti, kaupti, sisteminti, saugoti, apdoroti, naudoti ir teikti Lietuvos Respublikos žemės gelmių įstatyme ir šiuose nuostatuose nurodytus registro duomenis, kurių reikia žemės gelmių išteklių naudojimui valdyti, aplinkai saugoti ir ūkiui plėtoti.

4. Registras tvarkomas vadovaujantis Lietuvos Respublikos žemės gelmių įstatymu, Lietuvos Respublikos valstybės registrų įstatymu (Žin., 1996, Nr. 86-2043), šiais nuostatais ir kitais teisės aktais, reglamentuojančiais valstybės registrų veiklą.

5. Pagrindinės sąvokos, vartojamos šiuose nuostatuose, atitinka Lietuvos Respublikos žemės gelmių įstatyme ir Lietuvos Respublikos valstybės registrų įstatyme vartojamas sąvokas.

II. REGISTRO STRUKTŪRA IR OBJEKTAI

6. Registras yra valstybinės geologinės informacijos sistemos sudedamoji dalis, jį sudaro šios trys dalys, kuriose kaupiama informacija apie žemės gelmes:

6.1. žemės gelmių išteklių dalis;

6.2. gręžinių dalis;

6.3. žemės gelmių tyrimų dalis.

7. Registro žemės gelmių išteklių dalies objektai – Lietuvos Respublikos teritorijos sausumoje ir vidaus vandenyse, kontinentiniame šelfe ir ekonominėje zonoje Baltijos jūroje esantys (-čios):

7.1. naudingųjų iškasenų telkiniai:

7.1.1. angliavandenilių;

7.1.2. metalų rūdų;

7.1.3. nemetalinių naudingųjų iškasenų;

7.1.4. vertingųjų mineralų;

7.2. požeminio vandens telkiniai ir vandenvietės:

7.2.1. geriamojo gėlo vandens;

7.2.2. mineralinio vandens;

7.2.3. gamybinio vandens;

7.2.4. pramoninio vandens;

7.3. žemės gelmių šiluminės energijos telkiniai;

7.4. žemės gelmių ertmės.

8. Registro gręžinių dalies objektai – visi fiziškai egzistuojantys gręžiniai, įrengti Lietuvos Respublikos teritorijos sausumoje ir vidaus vandenyse, kontinentiniame šelfe ir ekonominėje zonoje Baltijos jūroje. Gręžiniai pagal paskirtį skirstomi į:

8.1. gavybos gręžinius;

8.2. tyrimų gręžinius;

8.3. kitokios paskirties gręžinius.

9. Registro žemės gelmių tyrimų dalies objektai – visi žemės gelmių geologiniai tyrimai (išskyrus netiesioginius, atliekamus ne valstybės lėšomis), atliekami Lietuvos Respublikos teritorijos sausumoje ir vidaus vandenyse, kontinentiniame šelfe ir ekonominėje zonoje Baltijos jūroje, taip pat atliktų tyrimų rezultatai. Žemės gelmių geologiniai tyrimai skirstomi į:

9.1. kartografavimą:

9.1.1. aerofotogeologinį;

9.1.2. geologinį;

9.1.3. geocheminį;

9.1.4. geofizikinį;

9.1.5. žemės gelmių išteklių;

9.1.6. hidrogeologinį;

9.1.7. inžinerinį-geologinį;

9.1.8. ekogeologinį;

9.1.9. kitokį;

9.2. paiešką ir žvalgybą;

9.3. kitokius tyrimus:

9.3.1. mokslinius ir metodinius;

9.3.2. monitoringo;

9.3.3. inžinerinius-geologinius, geotechninius;

9.3.4. specialiuosius;

9.3.5. tiriamojo gręžimo.

10. Registro objektai sisteminami pagal erdvinę padėtį, Lietuvos Respublikos teritorijos administracinį suskirstymą, kitus kiekybinius ir kokybinius registro objektų požymius.

III. REGISTRO TVARKYMO ĮSTAIGA

11. Registro tvarkymo įstaiga yra Lietuvos geologijos tarnyba prie Aplinkos ministerijos (toliau vadinama – Lietuvos geologijos tarnyba; tarnyba).

12. Lietuvos geologijos tarnyba:

12.1. registruoja registro objektų duomenis;

12.2. tvarko duomenų bazę;

12.3. projektuoja ir diegia informacines technologijas, kurių reikia registro duomenims tvarkyti ir teikti;

12.4. nustato ryšius su kitais valstybės registrais, keičiasi informacija su jais;

12.5. teikia registro duomenis ir informaciją apie juos šių nuostatų ir kitų teisės aktų nustatyta tvarka ir atvejais;

12.6. užtikrina registro duomenų ir pateiktų dokumentų apsaugą;

12.7. nustato registrui teikiamų dokumentų reikalavimus ir jų pateikimo tvarką;

12.8. tvirtina registro išduodamų pažymų formas;

12.9. užtikrina, kad į tvarkomą registrą nebūtų įrašyti klaidingi ar neišsamūs duomenys;

12.10. taiso registracijos klaidas ir apie tai praneša suinteresuotiems asmenims.

13. Lietuvos geologijos tarnyba turi teisę reikalauti, kad duomenų teikėjai neatlygintinai ir nustatytąja tvarka teiktų registro duomenis, taip pat ištaisytus, patikslintus duomenis.

14. Registrui duomenis teikia fiziniai ir juridiniai asmenys:

14.1. tiriantys žemės gelmes arba užsakantys žemės gelmių tyrimo darbus;

14.2. naudojantys žemės gelmių išteklius;

14.3. įrengiantys gręžinius.

15. Duomenų teikėjai:

15.1. privalo nemokamai ir laiku teikti duomenis ir jų pakeitimus; ištaisyti klaidingus, netikslius duomenis ir juos pateikti registro tvarkymo įstaigai (pateikti dokumentai turi atitikti jiems nustatytus reikalavimus);

15.2. atsako už pateiktų duomenų teisingumą Lietuvos Respublikos įstatymų ir kitų teisės aktų nustatyta tvarka;

15.3. turi teisę susipažinti su registre saugomais jų pateiktais duomenimis ir prašyti ištaisyti arba papildyti neišsamius duomenis.

IV. REGISTRAVIMO DUOMENYS

16. Kiekvienoje registro dalyje registruojami skirtingi duomenys.

17. Registro žemės gelmių išteklių dalyje registruojami šie duomenys:

17.1. duomenys apie telkinį (ir/arba vandenvietę):

17.1.1. identifikavimo numeris;

17.1.2. pavadinimas;

17.1.3. telkinio (ir/arba vandenvietės) adresas;

17.1.4. žemės gelmių išteklių aprobavimo dokumento data ir numeris;

17.1.5. žemės gelmių išteklių grupė ir rūšis;

17.1.6. išteklių kategorija (identifikavimo kodas) ir jų kiekis;

17.1.7. išteklius ištyrusi įmonė (juridinio asmens pavadinimas ir kodas);

17.1.8. išteklių kokybinės charakteristikos;

17.1.9. telkinio (ir/arba vandenvietės) būklė ir jos kitimas;

17.2. duomenys apie žemės gelmių išteklių naudojimą:

17.2.1. leidimo naudoti žemės gelmių išteklius duomenys;

17.2.2. išteklių gavybos apskaitos dokumentų (ataskaitų) duomenys;

17.3. grafiniai duomenys apie telkinį (ir/arba vandenvietę):

17.3.1. telkinio (ir/arba vandenvietės) ir jo sklypų ribos (nustatytos pagal 1994 metų Lietuvos koordinačių sistemos reikalavimus);

17.3.2. telkinio (ir/arba vandenvietės) apsaugos juostų ribos;

17.3.3. kasybos sklypo ir atidengto ploto ribos;

17.3.4. rekultivuoto ploto ribos.

18. Registro gręžinių dalyje registruojami šie duomenys:

18.1. gręžinio identifikavimo numeris;

18.2. gręžinio numeris Nekilnojamojo turto registre (jeigu gręžinys įregistruotas Nekilnojamojo turto registre);

18.3. gręžinio adresas;

18.4. gręžinio koordinatės (gręžiniams, įrengtiems patvirtinus šiuos nuostatus, ir esant detaliajam teritorijos planui, koordinatės nustatomos 1 metro tikslumu (pagal 1994 metų Lietuvos koordinačių sistemos reikalavimus);

18.5. absoliutus gręžinio žiočių aukštis (pagal Baltijos aukščių sistemos reikalavimus);

18.6. gręžinio įrengimo data;

18.7. gręžinio paskirtis ir jos pasikeitimo data;

18.8. gręžinį įrengusi įmonė (juridinio asmens pavadinimas ir kodas);

18.9. gręžinio būklė ir jos pasikeitimas: konservavimo ir likvidavimo datos;

18.10. gręžinio savininkas (vardas, pavardė ir jo asmens kodas arba juridinio asmens pavadinimas ir kodas), jo pasikeitimo data;

18.11. gręžinio įregistravimo data;

18.12. gręžinio išregistravimo data.

19. Registro žemės gelmių tyrimų dalyje registruojami šie duomenys:

19.1. tyrimų identifikavimo numeris;

19.2. tyrimų rūšis;

19.3. tyrimų tikslas;

19.4. tyrimų ploto ribos ir adresas;

19.5. tyrimų užsakovas (vardas ir pavardė, asmens kodas arba juridinio asmens pavadinimas ir kodas);

19.6. tyrimų vykdytojas (juridinio asmens pavadinimas ir kodas) ir jam išduoto leidimo tirti žemės gelmes numeris;

19.7. tyrimų pradžios ir pabaigos datos;

19.8. tyrimų įregistravimo ir išregistravimo data;

19.9. tyrimų rezultatai (ataskaitos duomenys);

19.10. tyrimų rezultatus patvirtinančio dokumento data ir numeris.

20. Identifikavimo numeris suteikiamas objekto registravimo metu. Taikoma kiekvienos registro dalies objektų nuoseklioji numeracija.

21. Kaupiant registro duomenis, seni įrašai papildomi naujais; ištaisomi tik klaidingi duomenys. Informacija saugoma neterminuotai.

V. OBJEKTŲ REGISTRAVIMAS

22. Registro objektus registruoja registro tvarkymo įstaiga, gavusi nustatytąja tvarka pateiktus dokumentus, kurių reikia objektui įregistruoti.

23. Registro žemės gelmių išteklių dalies objektui įregistruoti duomenų teikėjas pateikia:

23.1. išteklių įvertinimo arba gavybos apskaitos dokumentų (ataskaitų) pateikimo lydraštį;

23.2. telkinių dokumentaciją – telkinio ištyrimo darbų ataskaitą su detaliuoju topografiniu išteklių apskaičiavimo planu ir išteklių aprobavimo dokumentu;

23.3. išteklių gavybos apskaitos dokumentus (ataskaitas) su telkinių markšeideriniais planais.

24. Registro gręžinių dalies objektui įregistruoti duomenų teikėjas pateikia:

24.1. prašymą suteikti gręžiniui numerį;

24.2. gręžinių pasų pateikimo lydraštį;

24.3. gręžinio pasą;

24.4. dokumento, patvirtinančio gręžinio įregistravimą Nekilnojamojo turto registre (jeigu gręžinys įregistruotas Nekilnojamojo turto registre), kopiją;

24.5. gręžinyje atliktų tyrimų rezultatų dokumentus (ataskaitas);

24.6. gręžinio savininko, būklės arba paskirties pasikeitimo dokumentus.

25. Registro žemės gelmių tyrimų dalies objektui įregistruoti duomenų teikėjas pateikia:

25.1. paraišką ir Lietuvos geologijos tarnybos nustatytos formos žemės gelmių tyrimo registracijos dokumentus arba atliktų tyrimų rezultatų dokumentų (ataskaitų) pateikimo lydraštį;

25.2. tyrimų vietos ir ploto schemą;

25.3. žemės gelmių geologinių tyrimų (nurodytų šių nuostatų 9 punkte) rezultatų dokumentus (ataskaitas), parengtus pagal galiojančius norminius aktus.

26. Gaunami dokumentai registruojami Lietuvos geologijos tarnybos nustatyta tvarka atitinkamuose gaunamų dokumentų žurnaluose.

27. Registro tvarkymo įstaiga duomenis sutikrina su kitų valstybės registrų ir informacinių sistemų duomenimis ir įrašo juos:

27.1. į registro žemės gelmių išteklių dalį ir gręžinių dalį – per 10 darbo dienų nuo dokumentų gavimo dienos;

27.2. į registro žemės gelmių tyrimų dalį – per 5 darbo dienas nuo dokumentų gavimo dienos.

28. Įrašant duomenis apie objektus, kurie registruojami kituose valstybės registruose, naudojamas pirminių registrų suteiktas identifikavimo kodas.

29. Telkiniai įregistruojami tik esant Lietuvos geologijos tarnybos aprobuotiems žemės gelmių ištekliams (išskyrus požeminio vandens vandenvietes, naudojančias neaprobuotus išteklius), o išregistruojami šios tarnybos sprendimu.

30. Gręžiniai išregistruojami, juos likvidavus per 10 darbo dienų nuo dokumentų, patvirtinančių gręžinio likvidavimą, gavimo dienos.

31. Pasikeitus žemės gelmių tyrimų duomenims, nurodytiems šių nuostatų 19.1-19.7 punktuose, tyrimus būtina perregistruoti. Pasikeitę duomenys turi būti pateikti Lietuvos geologijos tarnybai per 20 dienų. Tyrimai perregistruojami laikantis šių nuostatų nustatytos tyrimų registravimo tvarkos.

32. Neperregistruoti tyrimai, taip pat tyrimai, kurių vykdymo terminas pasibaigęs, išregistruojami per 20 dienų.

33. Pateiktų duomenų registro tvarkymo įstaiga neregistruoja, jeigu ji nustato, kad registruoti pateiktuose dokumentuose nurodyti klaidingi arba ne visi duomenys, taip pat jeigu pateikti dokumentai neatitinka Lietuvos geologijos tarnybos jiems nustatytų reikalavimų. Apie atsisakymą registruoti duomenis registro tvarkymo įstaiga per 5 darbo dienas nuo dokumentų gavimo dienos raštu informuoja duomenų teikėją, nurodydama atsisakymo registruoti priežastį, ir pareikalauja duomenis ištaisyti arba papildyti.

34. Įregistravus duomenis registre, gręžinio paso originale dedamas spaudas, nurodantis objekto įregistravimo datą ir identifikavimo numerį. Gręžinių pasų originalai (o registruojant tyrimus – pažyma apie tyrimų įregistravimą) per 5 darbo dienas nuo įregistravimo išsiunčiami duomenų teikėjui arba įteikiami jam asmeniškai. Šių dokumentų kopijos arba antrieji egzemplioriai, taip pat kiti registrui pateikti dokumentai teisės aktų nustatyta tvarka saugomi registro tvarkymo įstaigoje.

35. Jeigu į registrą įrašyti duomenys dėl registro tvarkymo įstaigos kaltės neatitinka faktinių duomenų, ši įstaiga privalo nedelsdama ištaisyti klaidą ir informuoti apie tai visus registro duomenų naudotojus, kuriems klaidingi duomenys buvo perduoti.

VI. SĄVEIKA SU KITAIS REGISTRAIS

36. Registro funkcionavimui užtikrinti naudojami kitų valstybės registrų duomenys:

36.1. Lietuvos Respublikos teritorijos administracinių vienetų, gyvenamųjų vietovių ir gatvių valstybės registro;

36.2. Įmonių rejestro (Juridinių asmenų registro – nuo šio registro veiklos pradžios);

36.3. Nekilnojamojo turto registro;

36.4. Miškų valstybės kadastro;

36.5. Saugomų teritorijų valstybės kadastro;

36.6. Nekilnojamųjų kultūros vertybių registro.

37. Registras taip pat naudoja Lietuvos geodezinio pagrindo ir įvairių mastelių georeferencinius duomenis.

38. Registras teikia ir gauna duomenis iš kitų valstybės registrų ir informacinių sistemų būdais ir sąlygomis, nustatomais atskirose sutartyse.

39. Kitų registrų duomenys siejami su registro duomenimis unikaliais numeriais (identifikavimo kodais) ir naudojami šių nuostatų 17.1.3, 17.1.7, 17.3, 18.2, 18.3, 18.8, 18.10, 19.4-19.6 punktuose nurodytiems duomenims gauti.

VII. REGISTRO DUOMENŲ NAUDOJIMAS

40. Registro duomenys perduodami:

40.1. Lietuvos Respublikos Vyriausybės nustatytoms valstybės institucijoms ir įstaigoms;

40.2. asmenims, kurių duomenys yra registro objektas;

40.3. asmenims, pateikusiems prašymus, neprieštaraujančius šiems nuostatams.

41. Registro duomenys Lietuvos Respublikos Vyriausybės nustatytoms valstybės institucijoms, įstaigoms ir asmenims, kurių duomenys yra registro objektas, teikiami nemokamai. Šių duomenų pateikimo forma derinama su registro duomenų naudotojais.

42. Registro duomenys yra vieši. Fiziniai ir juridiniai asmenys turi teisę naudoti registro duomenis, išskyrus jų naudojimo apribojimus, taikomus šiais atvejais:

42.1. duomenų teikėjo rašytiniu prašymu, kai duomenys gaunami jo lėšomis, tačiau naudojimo apribojimo terminas negali būti ilgesnis kaip 5 metai;

42.2. kitais Lietuvos Respublikos įstatymų nustatytais atvejais.

43. Registro duomenys teikiami:

43.1. išduodant pažymas;

43.2. išspausdinant registro duomenų išrašus;

43.3. elektroninėmis priemonėmis.

44. Pažymas ir registro išrašus teikia registro tvarkymo įstaiga, gavusi fizinio arba juridinio asmens rašytinį prašymą.

45. Registro duomenys elektroninėmis priemonėmis teikiami pagal duomenų teikimo sutartis.

46. Registro duomenis ir informaciją apie juos registro tvarkymo įstaiga Lietuvos Respublikos įstatymų nustatyta tvarka gali skelbti visuomenės informavimo tikslais, išskyrus atvejus, numatytus šių nuostatų 42 punkte.

VIII. REGISTRO DUOMENŲ PERDAVIMAS Į UŽSIENIO VALSTYBES

47. Registro duomenys perduodami į užsienio valstybes Lietuvos Respublikos įstatymų, kitų teisės aktų ir Lietuvos Respublikos tarptautinių sutarčių numatytais atvejais.

48. Registro duomenys gali būti teikiami tarptautiniams kompiuterių tinklams Lietuvos Respublikos įstatymų, kitų teisės aktų ir Lietuvos Respublikos tarptautinių sutarčių numatytais atvejais.

IX. REGISTRO DUOMENŲ APSAUGA

49. Už registro duomenų apsaugą atsako registro tvarkymo įstaiga.

50. Tvarkant registrą taikomos duomenų apsaugos priemonės (programinės, techninės, patalpų apsaugos, administracinės), kurios nustatomos vadovaujantis duomenų apsaugą reglamentuojančiais teisės aktais, turi apsaugoti duomenis nuo neteisėto sunaikinimo, pakeitimo ir naudojimo.

X. REGISTRO FINANSAVIMAS

51. Registras finansuojamas iš Lietuvos Respublikos valstybės biudžeto lėšų.

XI. REGISTRO REORGANIZAVIMAS IR LIKVIDAVIMAS

52. Registras reorganizuojamas ir likviduojamas Lietuvos Respublikos įstatymų ir kitų teisės aktų nustatyta tvarka.

53. Likviduoto registro duomenys perduodami į archyvą, kitam registrui arba sunaikinami Lietuvos Respublikos Vyriausybės ar jos įgaliotos institucijos nustatyta tvarka.

______________